ΤΕΛΕΥΤΑΙΑ ΕΝΗΜΕΡΩΣΗ 23:33

"Χρειαζόμαστε ειρήνη με την Ελλάδα”, δήλωσε ο πρόεδρος της Τουρκίας Recep Tayyip Erdogan σε δηλώσεις του στο τουρκικό κανάλι NTV του το βράδυ του Σαββάτου.

Όπως δήλωσε χαρακτηριστικά, είναι απαραίτητη η ειρήνη με την Ελλάδα, καθώς και ότι ο ίδιος δεν θέλει άλλες εντάσεις.

"Χρειαζόμαστε ειρήνη τώρα. Εξάλλου, η ειρήνη μαζί σας, δεν είναι όπως καμία άλλη”, σχολίασε χαρακτηριστικά ο Τούρκος πρόεδρος.

Αναφερόμενος δε στον Έλληνα πρωθυπουργό, δήλωσε πως "ο νέος δυναμικός Α. Τσίπρας, επιθυμεί να κάνει ένα νέο βήμα. Στην τελευταία μου επίσκεψη διαπίστωσα παρόμοιο πνεύμα και από τον Έλληνα πρόεδρο".

Προειδοποιήσεις προς ΗΠΑ για τον πάστορα Μπράνσον

Οι Ηνωμένες Πολιτείες θα πρέπει να προσέχουν τις δικές τους ενέργειες, αν θέλουν τον επαναπατρισμό ενός Αμερικανού πάστορα ο οποίος κρατείται σε τουρκικές φυλακές και κατηγορείται για διασυνδέσεις με τους επίδοξους πραξικοπηματίες του 2016.

Τη δήλωση αυτή έκανε ο Τούρκος πρόεδρος Ρετζέπ Ταγίπ Ερντογάν, σε συνέντευξη που παραχώρησε απόψε στο τηλεοπτικό δίκτυο NTV, σύμφωνα με το ΑΠΕ-ΜΠΕ.

Ο Άντριου Μπράνσον, ο οποίος ζει μόνιμα στην Τουρκία εδώ και 20 χρόνια, κατηγορείται ότι βοήθησε την οργάνωση που θεωρείται υπεύθυνη για την απόπειρα πραξικοπήματος, τον Ιούλιο του 2016. Αν κριθεί ένοχος, μπορεί να καταδικαστεί σε κάθειρξη 35 ετών. Ο ίδιος αρνείται κάθε ανάμιξή του στην υπόθεση.

Ο Ερντογάν έχει συνδέσει την τύχη του Μπράνσον με την έκδοση του Φετουλάχ Γκιουλέν, του ιεροκήρυκα που θεωρείται από την Άγκυρα "εγκέφαλος" του πραξικοπήματος και ζει αυτοεξόριστος στις ΗΠΑ από το 1999.

Ο πρόεδρος των ΗΠΑ Ντόναλντ Τραμπ και δεκάδες Αμερικανοί γερουσιαστές έχουν καλέσει στον Ερντογάν να αποφυλακίσει τον Μπράνσον.

Ο Τούρκος πρόεδρος στη συνέντευξή του επιτέθηκε και στην Αυστρία, μετά την ανακοίνωση του καγκελάριου Σεμπάστιαν Κουρτς ότι δεν θα επιτραπούν προεκλογικές συγκεντρώσεις Τούρκων πολιτικών στο αυστριακό έδαφος ενόψει των βουλευτικών και προεδρικών εκλογών του Ιουνίου. "Τα μέτρα που λαμβάνει η Αυστρία θα στραφούν εναντίον της. Η μάχη που δίνει Τουρκία για τη δημοκρατία δεν μπορεί εύκολα να αναχαιτιστεί" είπε ο Ερντογάν, προειδοποιώντας ότι όσοι προσπαθήσουν να παρεμβάλουν προσκόμματα στην τουρκική δημοκρατία "θα πληρώσουν το τίμημα".

Ο Ερντογάν είπε επίσης ότι έχει προετοιμαστεί μια συνάντηση που θα έχει ο ίδιος με "10-11.000 ανθρώπους στο εξωτερικό", χωρίς όμως να διευκρινίσει σε ποια χώρα.

Εκτός από την Αυστρία, και η Ολλανδία έχει ήδη ανακοινώσει ότι δεν θα επιτρέψει προεκλογικές συγκεντρώσεις Τούρκων πολιτικών.